ตลาดหุ้นเอเชียผันผวนช่วงบ่ายนี้ ขณะหุ้นออสเตรเลียร่วง
ตลาดหุ้นเอเชียเคลื่อนตัวทั้งในแดนบวกและลบช่วงบ่ายวันนี้ ภายหลังจากที่ได้รับปัจจัยที่แตกต่างกันไป โดยหุ้นออสเตรเลียร่วงลงแม้ว่า ข้อมูลผลิตภัณฑ์มวลรวมภายในประเทศจะขยายตัวสูงกว่าคาดการณ์ก็ตาม ส่วนหุ้นฮ่องกงดีดตัวขึ้นจากแรงหนุนการจดทะเบียนในตลาดหลักทรัพย์ของบริษัท เฉิง กง พร็อพเพอร์ตี ซึ่งเป็นบริษัทยักษ์ใหญ่
3 มิ.ย. 2558

สำนักข่าวอินโฟเควสท์ รายงานตลาดหุ้นเอเชียเคลื่อนตัวทั้งในแดนบวกและลบช่วงบ่ายวันนี้ ภายหลังจากที่ได้รับปัจจัยที่แตกต่างกันไป โดยหุ้นออสเตรเลียร่วงลงแม้ว่า ข้อมูลผลิตภัณฑ์มวลรวมภายในประเทศจะขยายตัวสูงกว่าคาดการณ์ก็ตาม ส่วนหุ้นฮ่องกงดีดตัวขึ้นจากแรงหนุนการจดทะเบียนในตลาดหลักทรัพย์ของบริษัท เฉิง กง พร็อพเพอร์ตี ซึ่งเป็นบริษัทยักษ์ใหญ่
ดัชนี HSI ตลาดหุ้นฮ่องกงปิดภาคเช้าที่ 27,670.71 จุด เพิ่มขึ้น 203.99 จุด, +0.74% ดัชนีเซี่ยงไฮ้คอมโพสิตปิดเช้าร่วง 1% แตะ 4,860.58 เมื่อเวลา 11.30 น.ตามเวลาท้องถิ่น
สำนักงานสถิติแห่งชาติออสเตรเลีย (ABS) รายงานในวันนี้ว่า ผลิตภัณฑ์มวลรวมภายในประเทศ (GDP) ไตรมาส 1 ปี 2558 ขยายตัว 0.9% ส่วน GDP ในช่วงเวลา 12 เดือนซึ่งสิ้นสุดเดือนมี.ค. ขยายตัว 2.3%
เอชเอสบีซี โฮลดิงส์เปิดเผยว่า ดัชนีผู้จัดการฝ่ายจัดซื้อ (PMI) ภาคบริการของจีนในเดือนพ.ค.เพิ่มขึ้นสู่ระดับ 53.5 ซึ่งเป็นการขยายตัวสูงสุดในรอบ 8 เดือน เทียบกับ 52.9 ในเดือนเม.ย.โดยดัชนีที่สูงกว่า 50 แสดงให้เห็นว่ากิจกรรมภาคบริการยังคงมีการขยายตัว และหากดัชนีต่ำกว่า 50 จะบ่งชี้ถึงภาวะหดตัว